Foto's: Dolfyn wat uitspoel gered | Maroela Media
'n Dolfyn wat op 'n strand in Port Elizabeth uitgespoel het, is veilig terug in die see vrygelaat.
Dié toneel het Saterdag vroegoggend by die Cape Recife-strand in die Oos-Kaap afgespeel. Volgens die Nasionale Seereddingsinstituut (NSRI) is sy plaaslike bemanning omstreeks 07:20 in kennis gestel van die dolfyn wat op die strand lê.
Die NSRI het saam met seereddingsvrywilligers, personeel van Bay World en werknemers van die Nelson Mandela Bay Marine Animal Stranding Network na die toneel gehaas.
Ian Gray, bevelvoerder van die NSRI in Port Elizabeth, het gesê vrywilligers en beamptes het dr. Greg Hoffman gehelp om die volwasse vroulike dolfyn op 'n spesiale draagbaar en daarna in Bay World se voertuig te laai. Die dolfyn is toe na die NSRI se seereddingstasie geneem.
"By die stasie het die JLT Rescuer-seereddingsboot gereed gestaan en die dolfyn is na die boot oorgeplaas. Ons het haar ongeveer vier seemyl die see in geneem waar sy om 10:05 vrygelaat is," het Gray gesê.